Francois Deysel maak droom waar met eerste musiekvideo - Afrikaanse Musiek Nuus
Francois Deysel maak droom waar met eerste musiekvideo
12 April 2020 12 April 2020 Digitaal
"Sterrekaart gaan oor die pad wat jy volg om jou droom te bereik. Dit is die rede hoekom ek op 'n oop pad wou stap in die musiekvideo. Volg jou drome, maak nie saak watter tipe pad jy moet stap om dit te bereik nie," sê Francois Deysel oor die inspirasie agter die konsep van sy heel eerste musiekvideo, wat beslis een van sy drome is wat bewaarheid is.
Volgens dié sanger, het hulle die konsep eenvoudig gehou om op hom – as sanger – te fokus, maar tog ook die boodskap van die liedjie vas te vang. Die video is op die Meyer's Plaas in Alberton verfilm deur Renier Henning (wat ook die vervaardiger is), Xander Filmalter en Jaco Smit en deel die beste beeldmateriaal van vier konsepte wat saamgevoeg is om die beste eindresultaat te verseker.
"Ek is baie trots op my eerste musiekvideo. Dit is 'n reuse mylpaal in my lewe om, as onafhanklike kunstenaar, hierdie video te kon opneem en vrystel," deel hy. "Al wat ek kan sê, is dat ek nou beslis nie meer bang of skaam is vir die kamera nie!"
Sterrekaart, wat Francois se eerste Afrikaanse enkelsnit is, is in 2018 uitgereik en nooi jou as't ware uit om saam te sing en te dans. Dié treffer is 'n liefdesliedjie wat oor 'n musikant se liefde vir musiek handel en dit is nogal heel gepas dat dit die een is waarmee sy loopbaan amptelik sou afskop. Dit is 'n gehoor-gunstelinge tydens optredes.
Sy ander twee enkelsnitte, Ek Staan Nog en Net Soos In 'n Sprokie, is net so goed ontvang en musiekvideo's word ook vir later beplan.
Hierdie Vrystater, wat kon sing nog voordat hy behoorlik kon praat, werk al vir nege jaar in die musiekbedryf. Alhoewel hy eers laas jaar sy eerste enkelsnit uitgereik het, tree hy al vir jare op en het hy in 2019 'n permanente weeklikse vertoning elke Woensdag by Hippo's Waterfront in Brakpan losgeslaan.
Dieselfde geld ook vir die musiek waarna hy graag luister en hy erken ook dat, alhoewel hy lief is vir enige musiek, Afrikaans hom die naaste aan die hart lê. "Afrikaans is die taal waarin ek gebore is en myself kan uitleef, veral met musiek. Musiek voed die siel en genees die hart en daar is baie liedjies wat my deur moeilike tye gedra het," gesels hy. "Die Afrikaanse musiekbedryf is groot en groei elke dag en ek is baie positief dat dit net groter en sterker word in die toekoms."
Wanneer hy nie op die verhoog is nie, bestuur hy sy eie besigheid – Print Signs and Art – in Alberton wat sandblaaswerk doen en hom die geleentheid gee om op 'n ander manier kreatief te wees. Hy is ook baie lief daarvoor om fiks te bly en is 'n aktiewe "Crossfitter".
Francois Deysel se musiek is nie net strelend op die oor nie, maar 'n bewys van wat jy met groot drome, deursettingsvermoë, harde werk en passie kan regkry.
Sy eerste musiekvideo is maar net die begin van groot dinge vir hom en die eerste tree in die volgende fase van sy musiekloopbaan.